ప్రయాణానికి పది లక్షల మంది దూరం
- ప్రతి రోజూ ఇదే పరిస్థితి
- రైళ్లు పెంచడమే మార్గం
- ప్రయాణాలపై రైల్‌యాత్రి అధ్యయనం
న్యూఢిల్లీ : రైలు టికెట్‌ దొరకక, దొరికిన రిజర్వేషన్‌ నిర్ధారణ కాకపోవడంతో ప్రతి రోజూ 10 లక్షల మంది రైలు ప్రయాణాలకు దూరం అవుతున్నారని రైల్‌యాత్రి.ఇన్‌ నిర్వహించిన అధ్యయనంలో వెల్లడయ్యింది. ముఖ్యంగా దూర ప్రయాణాల రైళ్లలో డిమాండ్‌-సామర్థ్యం మధ్య అంతరం అధికంగా ఉన్న సంగతి అందరికీ తెలిసిందే. అంటే ఒక నిర్దిష్ట రైలులో అందుబాటులో ఉన్న సీట్ల కంటే కూడా అందులో ప్రయాణించాలనుకుంటున్న వారి సంఖ్య అధికంగా ఉంది. అయితే ఈ విధంగా ఉన్న అంతరాన్ని ఇప్పటి వరకూ పెద్దగా లెక్కించలేదు. ఈ అంతరాన్ని లెక్కించేందుకు జనవరి 2016 నుంచి రైల్‌యాత్రి.ఇన్‌ దేశ వ్యాప్తంగా రైలు టికెట్‌ బుకింగ్‌ ధోరణులను పరిశీలించి ఒక రిపోర్టును రూపొందించింది. న్యూఢిల్లీలో టికెట్లు పొంది రిజర్వేషన్‌ నిర్ధారణ కాని వారు అత్యధికంగా 43 శాతంగా ఉన్నారు. ఆ తర్వాత స్థానాల్లో ముంబయి, కోల్‌కత్తా, బెంగళూరు స్టేషన్లు వరుసగా 33 శాతం, 28 శాతం, 21 శాతం చొప్పున ప్రయాణికులు టికెట్‌ ఉండి ప్రయాణించలేకపోతోన్నారు. నాగపూర్‌, భువనేశ్వర్‌ స్టేషన్లలో అత్యల్పంగా 7 శాతం చొప్పున ఈ పరిస్థితిఉంది. ఆ రిపోర్టు వివరాలు..
రోజుకు 10-12 లక్షల మంది తమ రైలు ప్రయాణాలకు టికెట్‌ పొందలేకపోతున్నారు. వీరంతా కూడా వెయిటింగ్‌ లిస్టులో సీటు నిర్ధారణ (కన్‌ఫర్మ్‌) కాకుండా ఉన్నవారే. దూర ప్రయాణాల రైళ్ల ప్రయాణికులతో పోల్చితే ఈ సంఖ్య 13 శాతంగా ఉంటుంది. రద్దీ సీజన్‌లో ఏకంగా 19 శాతం కూడా నమోదవుతోంది. ఈ రిపోర్టు కోసం దేశంలోని 3100 రైల్‌ స్టేషన్లలో 2800 రైళ్ల కోసం చూస్తున్న 30 లక్షల మంది ప్రయాణికులు వెల్లడించిన ట్రావెల్‌ ప్లాన్లను విశ్లేషించామని రైల్‌యాత్రి.ఇన్‌ సీఈవో మనీశ్‌ రాఠి పేర్కొన్నారు. సమాచార విశ్లేషణకు డెటా సైంటిస్టులు, మెథమెటికల్‌ మోడల్స్‌ను వినియోగించామన్నారు.
రైలు ప్రయాణికుల్లో గిరాకీ-సరఫరా అంతరం ఉందన్నారు. ఎన్నో రకాల రవాణా సాధనాలు అందుబాటులోకి వచ్చినప్పటికీ, దూర ప్రయాణాలకు అత్యంత ప్రాధాన్యతనిచ్చేది రైళ్లకేనని పేర్కొన్నారు. ఈ డిమాండ్‌ను తట్టుకోవడానికి మరిన్ని రైళ్లను జోడించడంం ఒకటే మార్గమని తెలిపారు.
మీ స్నేహితులకు రికమెండ్ చెయ్యండి